CELEX: 52017PC0023
Language: bg
Date: 2017-01-19
Title: Предложение за РЕГЛАМЕНТ НА СЪВЕТА за изменение на приложение III към Директива 2008/98/ЕО на Европейския парламент и на Съвета относно отпадъците по отношение на опасното свойство HP 14 („Токсични за околната среда“)

ЕВРОПЕЙСКА КОМИСИЯ
            Брюксел, 19.1.2017
            COM(2017) 23 final
            2017/0010(NLE)
            Предложение за
            РЕГЛАМЕНТ НА СЪВЕТА
            за изменение на приложение III към Директива 2008/98/ЕО на Европейския парламент и на Съвета относно отпадъците по отношение на опасното свойство HP 14 („Токсични за околната среда“) 
            (текст от значение за ЕИП)
            
               
         
         
            
               ОБЯСНИТЕЛЕН МЕМОРАНДУМ
            
            
               През 2014 г. с Регламент (ЕС) № 1357/2014 на Комисията беше предприето всеобхватно преразглеждане на приложение III към Директива 2008/98/ЕО за отпадъците (Рамкова директива за отпадъците), с която се определят свойствата на отпадъците, които ги правят опасни. Основните цели на преразглеждането бяха да се адаптират свойствата на отпадъците към техническия и научния напредък и да се съобрази, доколкото е възможно, идентификацията на опасните отпадъци с критериите на Регламент (ЕО) № 1272/2008 относно класифицирането, етикетирането и опаковането на вещества и смеси (Регламент КЕО).
            
            
               Единственото опасно свойство, чието определение не беше изменено при преразглеждането, е опасното свойство HP 14 „Токсични за околната среда“, тъй като беше прието, че базата от знания, необходими за оценката на това свойство, трябва да бъде допълнително подобрена. 
            
            
               Понастоящем е налице правен вакуум по отношение на оценката на токсичността за околната среда: съществуващата „Бележка“ в приложение III към Рамковата директива за отпадъците гласи, че присъждането за  опасно свойство HP 14  се извършва въз основа на критериите, определени в приложение VI към Директива 67/548/ЕИО на Съвета, която бе отменена, считано от 1 юни 2015 г.
            
            
               За да се преодолее правният вакуум и липсата на хармонизация по отношение на присъждането за опасно свойство HP 14 „Токсични за околната среда“, Комисията предостави на комитета, учреден съгласно член 39 от Рамковата директива за отпадъците, проект за регламент за гласуване. На заседанието си на 25 октомври 2016 г. комитетът не даде положително становище по отношение на проекта за регламент. 
            
            
               Основните опасения, изразени от комитета, бяха във връзка с 1) необходимостта да се поясни, че държавите членки могат да прилагат методи за изпитване за оценка на токсичността за околната среда и 2) вероятността  изчислителните формули, предвидени от Комисията, да доведат до промяна на класификацията от „неопасни“ в „опасни“ на някои видове отпадъци и така да окажат отрицателно въздействие върху рециклирането на тези отпадъци поради увеличаване на разходите по боравене с тях. Посочените в този контекст видове отпадъци бяха инсинераторната пепел и  остатъците от раздробяване.
            
            
               Поради това, в съответствие с процедурата, определена в член 5, буква а) от Решение 1999/468/ЕО, на Съвета се представя предложение за регламент на Съвета, което се изпраща и на Европейския парламент.
            
            
            
               2017/0010 (NLE)
            
            
               Предложение за
            
            
               РЕГЛАМЕНТ НА СЪВЕТА
            
            
               за изменение на приложение III към Директива 2008/98/ЕО на Европейския парламент и на Съвета относно отпадъците по отношение на опасното свойство HP 14 („Токсични за околната среда“) 
            
            
               (текст от значение за ЕИП)
            
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз, 
            
            
               като взе предвид Директива 2008/98/ЕО на Европейския парламент и на Съвета от 19 ноември 2008 г. относно отпадъците и за отмяна на определени директиви
                  1
               , и по-специално член 38, параграф 2 от нея, 
            
            
               като има предвид, че:
            
            
               (1)В приложение III към Директива 2008/98/ЕО са изброени свойства на отпадъците, които ги правят опасни.
            
            
               (2)Съгласно Директива 2008/98/ЕО класификацията на отпадъци като опасни отпадъци следва да се основава, inter alia, на законодателството на Съюза относно химикалите, по-специално по отношение на класификацията на смесите като опасни, включително прилаганите за тази цел пределно допустими концентрации. С Решение № 2000/532/ЕО на Комисията
                  2
                се установява списък на видовете отпадъци с цел да се насърчава хармонизирана класификация на отпадъците и да се осигури хармонизирано определяне на опасните свойства на отпадъците в рамките на Съюза.
            
         
         
            
               (3)В приложение III към Директива 2008/98/ЕО се предвижда, че присъждането за свойство на опасност HP 14 („Токсични за околната среда“) се извършва въз основа на критериите, определени в приложение VI към Директива 67/548/ЕИО на Съвета
                  3
               .
            
            
               (4)Директива 67/548/ЕИО бе отменена, считано от 1 юни 2015 г., и заменена с Регламент (ЕО) № 1272/2008 на Европейския парламент и на Съвета
                  4
               . Директивата може обаче да продължи да се прилага за някои смеси до 1 юни 2017 г., в случай че те са били класифицирани, етикетирани и опаковани в съответствие с Директива 1999/45/ЕО на Европейския парламент и на Съвета
                  5
                и вече пуснати на пазара преди 1 юни 2015 г.
            
            
               (5)Приложение III към Директива 2008/98/ЕО беше заменено с Регламент (ЕС) № 1357/2014 на Комисията
                  6
               , за да може при необходимост определенията за опасните свойства да се приведат в съответствие с Регламент (ЕО) № 1272/2008 и позоваванията на Директива 67/548/ЕИО да се заменят с позовавания на Регламент (ЕО) № 1272/2008.  
            
            
               (6)Определението на опасното свойство HP 14 („Токсични за околната среда“) не бе изменено с Регламент (ЕС) № 1357/2014, тъй като бе необходимо допълнително проучване, за да се гарантира пълнотата и представителността по отношение на информацията за възможните въздействия на съобразяването на оценката на опасното свойство HP 14 („Токсични за околната среда“) с критериите, посочени в Регламент (ЕО) № 1272/2008. Тъй като понастоящем това проучване е завършено, подходящо е да се отразят направените в него препоръки при оценката на опасното свойство HP 14 („Токсични за околната среда“) във връзка с отпадъците, предвидена в приложението към Директива 2008/98/ЕО, и да се съобрази тази оценка, доколкото е възможно, с критериите, установени в Регламент (ЕО) № 1272/2008 за оценката на токсичността за околната среда на химикалите. При класифицирането за опасност на отпадъците по отношение на опасното свойство HP14 („Токсични за околната среда“) чрез прилагане на изчислителни формули, следва да се прилагат общите гранични стойности, определени в Регламент (ЕО) № 1272/2008. 
            
            
               (7)Когато се провежда изпитване за оценка на отпадъци по отношение на опасното свойство HP14 „Токсични за околната среда“, целесъобразно е да се прилагат съответните правила, определени в Регламент (ЕО) № 440/2008 на Комисията
                  7
                или в други международно признати методи и насоки за изпитване. В Решение 200/532/ЕО се предвижда, че ако опасно свойство на отпадък е оценено както с помощта на изпитване, така и с използване на концентрациите на опасни вещества, посочени в приложение III на Директива 2008/98/ЕО, приоритет имат резултатите от изпитването. Освен това, следва да бъде взет предвид член 12 от Регламент (ЕО) № 1272/2008 и по-специално буква б) от него, както и методологиите за неговото прилагане.
            
            
               (8)Целесъобразно е да се осигури на дружествата и компетентните органи достатъчно време, за да се адаптират към новите изисквания. 
            
            
               (9)Комитетът, посочен в член 39 от Директива 2008/98/ЕО, не предостави становище за мерките, предвидени в настоящия регламент. Поради това мерките следва да бъдат приети от Съвета в съответствие с член 5а, параграф 4 от Решение 1999/468/ЕО на Съвета
                  8
               . 
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               Приложение III към Директива 2008/98/ЕО се изменя, както следва:
            
            
               (1)
                     Вписването за HP 14 „Токсични за околната среда“ се заменя със следното:
            
            
               „HP 14 „Токсични за околната среда“: отпадъци, които представляват или могат да представляват непосредствени или проявяващи се след време рискове за един или повече компоненти на околната среда.
            
            
               Отпадъци, които отговарят на някое от следните условия, се класифицират като опасни със свойство HP 14: 
            
            
               –отпадъци, които съдържат вещество, класифицирано като озоноразрушаващо с код на предупреждение за опасност H420 в съответствие с Регламент (ЕО) № 1272/2008 на Европейския парламент и на Съвета*, като концентрацията на това вещество е равна или по-висока от пределната концентрация от 0,1 %. 
            
            
               [ c(H420) ≥ 0,1% ] 
            
            
               –Отпадъци, които съдържат едно или повече вещества, класифицирани като представляващи остра опасност за водната среда с код на предупреждение за опасност H400 в съответствие с Регламент (ЕО) № 1272/2008, като концентрацията на тези вещества е равна или по-висока от  пределната концентрация от 25 %. За такива вещества се прилага гранична стойност от 0,1 %.
            
            
               [ ∑ c (H400) ≥ 25 % ]
            
            
               –Отпадъци, които съдържат едно или повече вещества, класифицирани като представляващи хронична опасност за водната среда от категории 1, 2 или 3 с код на предупреждение за опасност H410, H411 или H412 в съответствие с Регламент (ЕО) № 1272/2008, като сборът от всички концентрации на всички вещества, класифицирани като представляващи хронична опасност за водната среда от категория 1 (H410), умножен по 100 и прибавен към сбора от концентрациите на всички вещества, класифицирани като представляващи хронична опасност за водната среда от категория 2 (H411), умножен по 10 и прибавен към сбора от концентрациите на всички вещества, представляващи хронична опасност за водната среда от категория 3 (H412), е равен или по-висок от пределната стойност на концентрацията от 25 %. За вещества, класифицирани като H410, се прилага гранична стойност от 0,1 %, а за вещества, класифицирани като H411 или H412, се прилага граничната стойност от 1 %.
            
            
               [ 100 x ∑c (H410)) + 10 x ∑c (H411) + ∑c (H412) ≥ 25% ]
            
            
               –Отпадъци, които съдържат едно или повече вещества, класифицирани като представляващи хронична опасност за водната среда от категории 1, 2, 3 или 4 с код(ове)на предупреждение за опасност H410, H411, H412 или 413 в съответствие с Регламент (ЕО) № 1272/2008, като сборът на концентрациите на всички вещества, класифицирани като представляващи хронична опасност за водната среда, е равен или по-висок от пределната концентрация от 25 %. За вещества, класифицирани като H410, се прилага гранична стойност от 0,1 %, а за вещества, класифицирани като H411, H412 или H413, се прилага граничната стойност от 1 %.
            
         
         
            
               [ ∑ c H410 + ∑ c H411 + ∑ c H412 + ∑ c H413 ≥ 25 % ]
            
            
               където: ∑ = сбор, а  c = концентрации на веществата.
            
            
               ___________________________________
            
            
               *
                     Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси, за изменение и за отмяна на директиви 67/548/ЕИО и 1999/45/ЕО и за изменение на Регламент (ЕО) № 1907/2006 (ОВ L 353, 31.12.2008 г., стр. 1).“
            
            
            
               (2)
                     Бележката под вписването за HP 15 се заличава. 
            
            
               Член 2
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз. 
            
            
               Той се прилага от 12 месеца след датата на публикуването му в ОВ.
            
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на  година.
            
            
               
                     За Съвета
               
               
                     Председател
               
            
         
         
            
                  
                     (1)
                  ОВ L 312, 22.11.2008 г., стр. 3. 
               
               
                  
                     (2)
                  Решение 2000/532/ЕО на Комисията от 3 май 2000 г. за замяна на Решение 94/3/ЕО за установяване на списък на отпадъците в съответствие с член 1, буква а) от Директива 75/442/ЕИО на Съвета относно отпадъците и Решение 94/904/ЕО на Съвета за установяване на списък на опасните отпадъци в съответствие с член 1, параграф 4 от Директива 91/689/ЕИО на Съвета относно опасните отпадъци (ОВ L 226, 6.9.2000 г., стр. 3).
               
               
                  
                     (3)
                  Директива 67/548/ЕИО на Съвета от 27 юни 1967 г. за сближаването на законовите, подзаконовите и административните разпоредби относно класификацията, опаковането и етикетирането на опасни вещества (ОВ 196, 16.8.1967 г., стр. 1).
               
               
                  
                     (4)
                  Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси, за изменение и за отмяна на директиви 67/548/ЕИО и 1999/45/ЕО и за изменение на Регламент (ЕО) № 1907/2006 (ОВ L 353, 31.12.2008 г., стр. 1).
               
               
                  
                     (5)
                  Директива 1999/45/ЕИО на Европейския парламент и на Съвета от 31 май 1999 г.за сближаване на законовите, подзаконовите и административните разпоредби на държавите-членки относно класифицирането, опаковането и етикетирането на опасни препарати (ОВ 200, 16.8.1967 г., стр. 1).
               
               
                  
                     (6)
                  Регламент (ЕС) № 1357/2014 на Комисията от 18 декември 2014 г. за замяна на приложение III към Директива 2008/98/ЕО на Европейския парламент и на Съвета относно отпадъците и за отмяна на определени директиви (ОВ L 365, 19.12.2014 г., стр. 89).
               
               
                  
                     (7)
                  Регламент (ЕО) № 440/2008 на Комисията от 30 май 2008 година за определяне на методи за изпитване в съответствие с Регламент (ЕО) № 1907/2006 на Европейския парламент и на Съвета относно регистрацията, оценката, разрешаването и ограничаването на химикали (REACH), (ОВ L 142, 31.5.2008 г., стр. 1).
               
               
                  
                     (8)
                  Решение 1999/468/ЕО на Съвета от 28 юни 1999 година за установяване на условията и реда за упражняване на изпълнителните правомощия, предоставени на Комисията (ОВ L 184, 17.7.1999 г., стр. 23).